Ole Stavad (S), 1998-06-11:
Som det er fremgået af debatten, er det lovforslag, vi her behandler, et lovforslag, som er blevet til i et godt og tæt samarbejde mellem kulturministeren og mig, både fordi kulturministeren har mange interesser og derfor, selv om det her hører under skatteministerens ressort, har varetaget en række af de opgaver, som knytter sig til de interesser. Derudover har jeg så også haft et par andre opgaver, der skulle håndteres i den samme periode, og derfor har det været en meget udmærket måde at samarbejde om løsningen på.
Derfor skal jeg gøre nogle få indledende bemærkninger, hvorefter kulturministeren i forhold til de spørgsmål, som er indgået i de forhandlinger, som først og fremmest kulturministeren har stået for, vil knytte nogle supplerende bemærkninger.
De, der får flere penge, bliver sjældent tilfredse.
De mener, at vi har skyldt i lang tid, og der er jo ingen grund til at takke for noget, man får med stor forsinkelse,
Der er utrolig mange interesser knyttet til hele det her lovkompleks og jo også, kan man sige, noget af det, som afspejler noget af det bedste, der er i det danske samfund, nemlig at vi er et foreningssamfund, hvor der ikke er én interesse, der ikke er repræsenteret og ofte med bred folkelig baggrund.
Hvis vi ser på de foreninger, som danner basis i områder, der modtager tilskud fra tips- og lottomidlerne, er det jo noget, der ligner flertallet i den danske befolkning, og det er jo i sig selv både spændende og godt, men det gør også, at det indimellem kan være svært at få alle til at blive tilstrækkeligt glade.
Nu mener jeg i øvrigt, at hr. Brian Mikkelsen underkendte idrætsforeningernes evner.
Jeg mener, han fik sagt noget i retning af, at nu kunne idrætsorganisationerne bruge kræfterne til det, de var bedst til, og dermed lade være med at bruge kræfterne på det politiske.
Jeg mener nok, at det andet er det, idrætsorganisationerne måske er bedst til, og hvis der i hr. Brian Mikkelsens udtalelse lå, at idrætsorganisationerne ikke agerede særlig godt politisk, så mener jeg bestemt, det var en nedvurdering og en underkendelse af noget, som idrætsorganisationerne har stor erfaring i, og som de traditionelt håndterer med en dygtighed, så vi, der går i det politiske miljø til daglig, godt indimellem kan blive en lille smule misundelig.
Må jeg så knytte et par bemærkninger til et par konkrete spørgsmål.
Jeg tror, at det var hr. Kristian Jensen, der konkret stillede et spørgsmål i forhold til den nye model med en acontoordning og forrentning i forhold til midlerne, som går over i Finansministeriet.
Lovforslaget er udarbejdet, så der ikke er forrentninger.
Jeg forstår, at der har været nogle misforståelser omkring det, og derfor vil jeg foreslå partierne, at vi tager sagen op under udvalgsarbejdet og får diskuteret, om det skal være den løsning, der ligger i forslaget, eller om der er behov for at foretage justeringer, men hermed et tilsagn om, at vi sætter os ned og taler om det.
Hr. Brian Mikkelsen nævnte - jeg tror, at det var med henvisning til bemærkningerne til lovforslaget om spejderhytter og vandrerhjem - at der dermed flyttes en udgift fra Friluftsrådet og over til Lokale- og Anlægsfonden, og også her forstår jeg, at der kan være misforståelser. Jeg vil gerne allerede her slå fast, at det kan vi rette op på under udvalgsarbejdet.
Vi kan i forbindelse med de svar, der kan gives, og den betænkning, der afgives, få markeret, at de midler, som er forudsat i bemærkningerne betalt af Lokale- og Anlægsfonden, ikke skal følges i forhold
Så havde hr. Donner et konkret spørgsmål i forhold til hestesporten.
Jeg vil foreslå, at spørgsmålet stilles under udvalgsarbejdet.
Jeg er bekendt med, at der er nogle ønsker i hestesporten i den retning, men jeg vil advare stærkt imod, at vi begynder at konkludere på den sag her i juni måned, men det er ikke en afvisning af, at vi sætter os ned og taler om den.
Så er det her jo en lov, der har en karakter, hvor man kan sige, at de konkrete spørgsmål, der er til lovforslaget, er meget velegnede til at blive stillet skriftligt.
Det gør det også lettere efterfølgende at dokumentere, at der kan være nogle præmisser, man kan få lagt fast, og derfor glæder jeg mig selvfølgelig til udvalgsarbejdet og vil bistå alt det, jeg kan - selv om der er kort tid - til, at vi kan få et forsvarligt og ordentligt udvalgsarbejde.